Holcombe Ward je največji uspeh med posamezniki dosegel leta 1904, ko je osvojil Nacionalno prvenstvo ZDA, v finalu je premagal Williama Clothierja. V finalu je nastopil še leta 1905, ko ga je premagal Beals Wright. Še uspešnejši je bil v konkurenci dvojic, kjer je šestkrat osvojil Nacionalno prvenstvo ZDA, v letih 1899, 1900, 1901, 1904, 1905, 1906 ter še dvakrat zaigral v finalu, v finale se je enkrat uvrstil tudi na Prvenstvu Anglije. V letih 1900, 1902, 1905 in 1906 je bil član zmagovite ameriške reprezentance v tekmovanju International Lawn Tennis Challenge. Leta 1956 je bil sprejet v Mednarodni teniški hram slavnih.